# Olvasólecke időigénye: 3 perc, készítette: Kürtösi Zsófia

# AZ EMBERI ÉS FIZIKAI TŐKE

Az emberi és fizikai tőke sok tekintetben, éppen tőkeként való megjelenésük miatt, hasonlóságot mutat egymással, ugyanakkor az emberi létből következően nyilvánvalóan számtalan különbséget is azonosíthatunk.

# Az emberi és fizikai tőke hasonlóságai

Mindkettő értékét a piaci viszonyok határozzák meg, azaz a kínálat és kereslet egymáshoz való viszonya. Az árát a tőkét kínálók úgy igyekeznek meghatározni, hogy az fedezze a költségeket és hozadékot is biztosítson. Az emberi tőke esetében a költségek közé értjük a fenntartást, a kulturális és jóléti szükségleteket, a reprodukciós költségeket (azaz a gyermeknevelés költségeit) is. Az elmélet szerint a tőkét tulajdonosa a piaci logikának megfelelően működteti, azaz hozadék reményében beruház. A beruházás alapja a költség-haszon elemzés, a megtérülési számítások (Tóthné 1997).

Az emberi tőkébe való beruházás formáira a későbbiekben térünk majd ki, ugyanakkor érdemes átgondolni azt a folyamatot, mikor a potenciális résztvevő mérlegeli egy tanfolyam elvégzésének lehetőségét. Bizonyára számba veszi a tanfolyamért fizetett összeget, az időt, melyet a tanulásra és az órákra járásra kell fordítania és mindazon képességek hasznait, melyek a tanfolyamon megszerezhetők.

# Az emberi és fizikai tőke különbségei

A két tőkefajta különbsége az emberi jellegből adódik: így például az ember önálló akarattal bír, tehát teljesítményét képes szabályozni. Az emberi tőke a halállal véget ér, ugyanakkor részben át is adható pl. neveléssel, kultúraátadással (munkakultúra, technológiai kultúra), de az átadás általában nem tökéletes. Az emberi és fizikai tőkénél mások az elavulás szabályai: míg a fizikai tőke esetében a használattal az érték általában csökken (a gép amortizálódik, kopik), az emberi tőke értéke a begyakorlottsággal, a jártassággal nő. Ellenben ha nem használjuk megszerzett tudásunkat, akkor az emberi tőke értéke csökken, a tudás elavul, az ismereteket elfelejtjük (pl. tartós munkanélküliség). A fizikai tőke esetében is előfordulhat, hogy az emberi tőkéhez hasonlóan használaton kívül is avul, azaz veszít értékéből. Ez elsősorban a gyors technológiai változásokkal jellemezhető ágazatokban jellemző (pl. információtechnológia). A fizikai és emberi tőke esetében eltérő költségekkel, megtérülési ütemmel és hozamokkal kell számolnunk. Az emberi tőke értéke, minősége erősen függ a társadalmi, kulturális viszonyoktól, amibe beágyazódik, míg a fizikai tőkére ez kevésbé jellemző. Az emberi tőke esetében jobban elhatárolhatók a rövid, közép és hosszú távú beruházások (Tóthné 1997).

**Irodalom**

Tóthné Sikora Gizella (1997): Emberi tőke, emberi erőforrás, emberi tényező. *Vezetéstudomány* 4.szám

